বাংলা ভূমির হাজার বছরের ইতিহাসে ১৯৭১ এক অনন্য মাইলফলক। এর আগেই ভাষা আন্দোলনের সূত্রে বাঙালি বিভেদ ভুলে এক হতে শুরু করেছিল। পরে নেতৃত্বের জাদুকরি শক্তিতে তাদের ঐক্যবদ্ধ করেছেন এক ব্যতিক্রমী নেতা। আর বাংলা ভাষার এমন জাদু যে তাঁর গুণে সব বিভাজন ভুলে এক জাতি হিসেবে মাথা তুলে দাঁড়িয়েছিল এ দেশের জনমানুষ। একাত্তরে ‘এক নেতা এক দেশ, শেখ মুজিবের বাংলাদেশ’—এই ছিল তাঁর পরিচয়। ‘পদ্মা-মেঘনা-যমুনা, তোমার আমার ঠিকানা’—এই তাঁর অহংকৃত ঘোষণা। সেদিন এক মন্ত্রে সবাই ছিল উজ্জীবিত—‘জয় বাংলা’। বাংলার জয় সেদিন হয়েছে। আবির্ভূত হয়েছে স্বাধীন-সার্বভৌম বাংলাদেশ।